Բայդենը՝ Պուտինի հետ վաղաժամ հանդիպման հնարավորության մասին
ԱՄՆ-ի նախագահ Ջո Բայդենը Պուտինի հետ հունվարի 10-ին հանդիպում անցկացնելու հնարավորությունը չի բացառել:
Բանակցություններում, որի ստույգ ժամկետը հայտնի է դարձել երկուշաբթի օրը, կքննարկվեն ԱՄՆ-ի և դաշնակից երկրների մտահոգությունները Ուկրաինայի շուրջ աճող լարվածության վերաբերյալ։ ԱՄՆ-ի Ազգային անվտանգության խորհրդի ներկայացուցիչը ‘’France Presse’’-ին հայտնել է, որ «ԱՄՆ-ն անհամբերությամբ սպասում է Ռուսաստանի հետ աշխատանքին»: «Երբ նստենք բանակցությունների սեղանի շուրջ, Ռուսաստանը կարող է հայտնել իր մտահոգությունները, մենք էլ կհայտնենք մեր մտահոգությունները Ռուսաստանի գործունեության վերաբերյալ»,- հավելել է աղբյուրը։ Բայդենի վարչակազմը պնդում է, որ Ուկրաինայի հարցով բանակցությունները Մոսկվայի հետ պետք է տեղի ունենան եվրոպական դաշնակիցների հետ սերտ համակարգմամբ։ Երեքշաբթի օրը ‘’France Presse’’ գործակալությանը վարչակազմի պաշտոնյան ասել է, որ ԱՄՆ-ի պաշտպանության նախարար Լլոյդ Օսթինը ‘’Հարի Թրումեն’’ ատոմային ավիակիր նավին ուղեկցող օդային ուժերին հրամայել է մնալ Միջերկրական ծովում: Այսպիսով, Բայդենի վարչակազմը փորձել է «վստահեցնել մեր դաշնակիցներին և գործընկերներին հավաքական պաշտպանության սկզբունքներին մեր հավատարմության մեջ», - ասել է աղբյուրը: Ազգային անվտանգության խորհրդի խոսնակն ասել է, որ Ուկրաինայի շահերը հաշվի կառնվեն Ռուսաստանի հետ ցանկացած տեսակի գործարք կնքելիս։ Ցանկացած որոշում կընդունվի՝ հաշվի առնելով «մեր դաշնակիցների ու գործընկերների, այդ թվում՝ Ուկրաինայի» կարծիքը», - ասել է ԱԱԽ-ի ներկայացուցիչը։ «Նախագահ Բայդենի մոտեցումն Ուկրաինայի նկատմամբ հստակ և հետևողական է՝ դաշինքի միավորում երկու ուղղությամբ՝ զսպվածություն և դիվանագիտություն։ Մենք միակարծիք ենք այն հետևանքների հարցում, որոնց կբախվի Ռուսաստանը Ուկրաինայի դեմ հարձակվելու դեպքում»,- ասել է աղբյուրը։ Այս պահին հայտնի չէ, թե ովքեր են գլխավորելու ԱՄՆ-ի եւ Ռուսաստանի պատվիրակությունները հունվարի 10-ին կայանալիք բանակցություններում։ Հանդիպումը հանդիսանում է Անվտանգության ռազմավարական երկխոսության նախաձեռնության մի մասը, որը նախաձեռնել են Բայդենը և Պուտինը հունիսի 16-ին Ժնևում կայացած գագաթաժողովի ժամանակ: Բանակցությունների այս ձևաչափի ստեղծման սկզբնական նպատակը միջուկային զենքի վերահսկման վերաբերյալ նոր պայմանագրերի մշակումն ու ստորագրումն էր։